Source: https://beta.e-justice.europa.eu/171/HU/victims__rights__by_country?SCOTLAND&action=printAllMS&clang=&member=1&useContId=77207
Timestamp: 2020-02-25 10:18:42
Document Index: 31620616

Matched Legal Cases: ['bíróság ', 'bíróság ', 'bíróság ', 'bíróság\n', 'bíróság ', 'bíróság\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Vészhelyzetben hívja a 999-et. Ha bűncselekményt kíván bejelenteni, hívja a 101-et.
Amennyiben siket, megsiketült, nagyothalló vagy beszédzavarokkal küzd, az 18000-on keresztül írásos üzenetváltás formájában is kommunikálhat.
Amennyiben regisztrált az emergencySMS szolgáltatásra - és nem áll rendelkezésére egyéb lehetőség - írásos üzenetet is küldhet a 999-re.
Mikor hívja a 999-et
Vészhelyzetben hívja a 999-et, ha:
Fennáll a személyi sérülés vagy életveszély kockázata
Bűncselekmény van folyamatban
Valaki, akit bűncselekmény elkövetésével vádolnak a közelben van
Nem vészhelyzet bejelentése
A rendőrséggel való kapcsolatfelvételhez hívja a 101-et, ha a bűncselekmény nem vészhelyzet.
Amennyiben siket, megsiketült, nagyothalló vagy beszédzavarokkal küzd, az 18001 101-on keresztül írásos üzenetváltás formájában is kommunikálhat.
Példa azokra a bűncselekményekre, amelyek nem igényelnek vészhelyzeti reakciót:
Megrongálták a tulajdonát
Droghasználatra vagy -kereskedelemre gyanakszik
Kisebb autóbalesetet kíván bejelenteni
Információval kíván szolgálni a rendőrség számára a környékén lévő bűncselekményekről
Online kíván bűncselekményt bejelenteni
Nem vészhelyzeti szituációban a skót rendőrség honlapján is bejelentheti a következő bűncselekményeket:
Emellett, ha anonim módon szeretne bűncselekményt bejelenteni, kitöltheti a online tanúnyomtatványt.
Sértettként jogosult a bűncselekményre vonatkozó, üggyel kapcsolatos tájékoztatásra. Amennyiben ezt nem kapja meg, számos különböző szervezethez benyújthat hivatalos kérelmet:
A skót rendőrséghez - az arról szóló határozat, hogy nem folytatnak nyomozást és ennek indoklása, valamint a nyomozás megszüntetéséről szóló határozat és ennek indoklása tekintetében.
A Koronahivatal és Államügyészi Szolgálathoz - amennyiben az ügyében nem indul eljárás, jogosult az indokolás megismerésére és az e határozat felülvizsgálatának kérelmezésére.
A Skót Bírósági Szolgálathoz - a bírósági tárgyalások időpontjai, az ügyben a bíróság jogerős határozata vagy az ügyre vonatkozó fellebbezések és ennek indoklásai tekintetében.
Skóciában a sértettek nem felei a büntetőeljárásnak. Amennyiben a sértettnek jogi tanácsadásra és segítségnyújtásra van szüksége, felveheti a kapcsolatot egy ügyvéddel. E személyek a költségmentességi rendszeren keresztül jogosultak lehetnek az ilyen tanácsok és segítségnyújtás költségeihez való hozzájárulásra.
Skóciában a Skóciai Költségmentességi Bizottság a költségmentességi rendszer működtetéséért felelős szerv.
Amennyiben tanúként „idézik” a bíróság elé, jogosult lehet költségei egy részének megtérítésére.
Az „idézés” azt jelenti, hogy hivatalos értesítést - úgynevezett idézést - kap, amelyben felszólítják, hogy jelenjen meg a bíróság előtt és tegyen tanúvallomást.
A költségei megtérítésére vonatkozó információt és a költségtérítési nyomtatványt az idézés hátoldalán találja.
Olvassa el figyelmesen az idézést, és vigye magával, amikor a bíróságra megy. Győződjön meg róla, hogy kitöltötte a költségtérítési nyomtatványt az idézése hátoldalán annak érdekében, hogy megtéríttethesse költségeit azzal a személlyel, aki Önt tanúként beidézte.
Készpénz-fizetésekre csak valós nélkülözés vagy vészhelyzet esetén kerül sor. A kivételes költségeket - például a taxi viteldíjakat, a repülési költségeket és az éjszakai szállás költségeit - a főügyésszel előzetesen jóvá kell hagyatni.
A foglalkoztatott vagy önálló vállalkozó tanúk kérhetik kiesett jövedelmük megtérítését. A bírósági épületekben nincsenek gyermekgondozási létesítmények, úgyhogy az eljárás tanúi kérhetik meghatározott díjú gyermekgondozási és gyermekmegőrzési költségeik megtérítését. Amennyiben távollétében gondozásról kell gondoskodnia, annak meghatározott mértékű költségei megtérítésre kerülnek.
Skóciában a bűncselekmény sértettjeként jogosult a Koronahivatal és Államügyészi Szolgálat által hozott, a bejelentett bűncselekmény alapján az eljárás megindításának elmaradására vonatkozó határozat felülvizsgálatára, amennyiben a határozatot 2015. július 1-jén vagy azt követően hozták. Lehetőség szerint az eljárásindítás elmaradásáról szóló határozatról való tudomásszerzéstől számított egy hónapon belül kell kérelmeznie a felülvizsgálatot. Általában 20 munkanapon belül értesítik a felülvizsgálatra vonatkozó határozatról. A koronaügyész (Skóciában a legfőbb ügyész) tette közzé az erre az eljárásra vonatkozó szabályokat.
Ez attól függ, hogy tanúként beidézik-e a tárgyalásra. Amennyiben nem idézik be tanúként, a Skót Bírósági Szolgálattól érdeklődhet, hogy:
A személyt milyen jogsértések elkövetésével vádolják - azt követően, hogy arra a vádlottnak lehetősége volt válaszolni (csak a vádak általános jellege tekintetében)
Az ügyben milyen lépéseket hoz a bíróság
Az ügyben a bíró, a körzeti bíró vagy a békebíró milyen ítéletet hozott.
A Skót Bírósági Szolgálat honlapja további részletekkel szolgálhat arra vonatkozóan, hogy hogyan szerezhet az üggyel kapcsolatos és bíróság előtt folyó ügyekkel kapcsolatos információkat, ideértve a közeljövőben megtartandó tárgyalásokat is. Ezek közé tartozik:
A Felsőbíróság
A békebírák bíróságai.
Amennyiben Ön tanú, a Skót Bírósági Szolgálat:
Legalább óránként értesíti Önt az ügy fejleményeiről és tudatja Önnel, hogy mikor hagyhatja el a bíróságot.
A vád és a védelem tanúi számára külön várakozási tereket és frissítőket biztosít.
Amennyiben jogosult a vallomását élő TV kapcsolaton keresztül megtenni, a Skót Bírósági Szolgálat egy alkalmazottja a tárgyalás napján találkozik Önnel és elmagyarázza a bíróság előtti tanúvallomástétel módját.
Mi a hivatalos szerepem az igazságszolgáltatási rendszerben? Például, a következőknek minősülök-e, vagy lehetek-e: sértett, tanú, magánfél, magánvádló?
Skóciában a sértettek nem felei a büntetőeljárásnak. A büntetőeljárási hatóságok mérlegelési jogköre szerint a sértetteket fel lehet szólítani, hogy a bíróság előtt vallomást tegyenek.
A sértettként Önt megillető jogokra vonatkozó információt a sértettekre vonatkozó kódexben talál.
Amennyiben tanúként behívják, idézést kap. Az idézés hivatalos levél, amelyben felszólítják, hogy jelenjen meg a bíróság előtt és tegyen tanúvallomást.
Fontos, hogy ne hagyja figyelmen kívül az idézést. Azonnal értesítse az Önt tanúként beidéző személyt az olyan fontos okokról, amelyek miatt nem tud megjelenni a tárgyalás napján. Amennyiben nem jelenik meg a megfelelő időben és helyen, a bíróság elfogatóparancsot adhat ki Ön ellen.
Egyes tanúk számára nehézséget okozhat a tanúvallomás megtétele. E személyek a körülményeik vagy a bizonyíték jellege következtében különösen kiszolgáltatott helyzetben lévő személyeknek minősülhetnek. A bíróság megtehet bizonyos különös lépéseket (úgynevezett „különös intézkedéseket”), amelyekkel elősegíti a kiszolgáltatott helyzetben lévő tanúk lehető legjobb vallomástételét, például olyan takarás használatával, amelyen keresztül a tanú nem látja a vádlottat. Minden aggodalmát az Önt vallomástételre felkérő személlyel kell megbeszélnie, mivel ez a személy kérhet különös intézkedéseket az Ön nevében.
A tanúkra vonatkozó további információkat a Koronahivatal és Államügyészi Szolgálat honlapján, valamint a mygov.scot honlap Tanúvallomás tétele a bíróság előtt pontjában talál.
A büntetőeljárási hatóságok mérlegelési jogköre szerint a sértetteket fel lehet szólítani, hogy a bíróság előtt vallomást tegyenek. A bizonyításra vonatkozó általános skót szabályokat kell alkalmazni azokra a tanúkra, akiket vallomástételre szólítanak.
A vallomástételre köteles olyan tanúk számára, akik kiszolgáltatott helyzetben lévő személyeknek minősülnek vagy védelemre szorulnak, különös intézkedések állnak rendelkezésre a (skót) büntető eljárásjogról szóló 1995. évi törvény 271-től 271M-ig tartó pontjai alapján annak érdekében, hogy segítsék a vallomás megtételét. Ezen intézkedések automatikusak a gyermekek és olyan személyek tekintetében, akik meghatározott bűncselekmények - például szexuális bűncselekmények, emberkereskedelem és zaklatás - sértettjei.
Emellett a sértett a (skót) büntető igazságszolgáltatásról szóló 2003. évi törvény 14. pontja szerint sértetti vallomást is tehet. A sértetti vallomásra vonatkozó további információkat itt talál.
Felveheti a kapcsolatot a Skót Bírósági Szolgálattal annak érdekében, hogy a bírósági tárgyalások időpontjára, az ügyben a jogerős bírósági határozatokra, illetve az ügyben tett fellebbezésekre és azok indokolására vonatkozó információt szerezzen. Emellett, amennyiben vallomástételre jelenik meg a bíróságon, a Skót Bírósági Szolgálat legalább óránként értesíti Önt az ügy fejleményeiről és tudatja Önnel, hogy mikor hagyhatja el a bíróságot.
A betekintésre vonatkozó információkat lásd fentebb.
Csak az elítélt személy és az ügyészség fellebbezhet az ítélet ellen.
Az ügyészség csak bizonyos esetekben nyújthat be fellebbezést. Az ügyészség:
Fellebbezhet a felmentéssel - „nem bűnös” vagy „nem bizonyított” ítélettel - szemben, ezt azonban csak esküdtek nélküli eljárásban és csak jogkérdésben teheti meg.
Fellebbezhet az ítélettel szemben - olyan esetben, ha az ítélet „túlzottan engedékeny”
További tájékoztatásért látogassa meg a https://www.mygov.scot/after-the-verdict/the-appeals-process/ honlapot.
A bűnösséget megállapító ítéletet követően a végrehajtandó büntetést meghatározó bíró figyelembe veheti a sértetti vallomást.
Amennyiben az ügy végkimenetele (az úgynevezett ítélet) nem az, amire számított vagy úgy érzi, hogy az ítéletet követően támogatásra van szüksége, számos szervezet áll a rendelkezésére. A Skóciai Áldozatsegítő Szolgálat segélyvonala hétfőtől pénteking reggel 8-tól este 8-ig működik. Ez a szervezet nemzeti karitatív szervezet, amely a bűncselekménnyel érintett személyeket támogatja Skócia területén függetlenül attól, hogy milyen bűncselekménynek voltak áldozatai. A Szolgálattal a 0345 603 9213 számon veheti fel a kapcsolatot. Az általuk nyújtott támogatás ingyenes.
Számos egyéb szervezet - ideértve a különös szolgálatokat is - nyújthat ingyenes és bizalmas érzelmi támogatást, gyakorlati segítséget és alapvető fontosságú információkat a sértettek, a tanúk és a bűncselekménnyel egyéb módon érintett személyek számára. Ezekre a szervezetekre vonatkozó információt itt talál.
Igen, számos áldozatsegítő szolgálat áll rendelkezésre, amelyek ingyenes támogatást nyújthatnak tárgyalás előtt, közben és után. A Skóciai Áldozatsegítő Szolgálat a sértetteknek érzelmi támogatást, gyakorlati segítséget és alapvető fontosságú információkat nyújtó nemzeti karitatív szervezet. A szolgáltatások ingyenesek és bizalmasak.
Amennyiben tett sértetti vallomást, azt a bíró a büntetés kiszabása során figyelembe veheti. A bűnösséget megállapító ítéletet követően a bírónak meg kell határoznia, hogy milyen jogkövetkezményeket kell alkalmazni az elkövetőre. Ezeket a jogkövetkezményeket büntetésnek nevezzük. A bíró e döntését a bizonyítékok meghallgatását és az egyéb háttérinformációk figyelembe vételét követően hozza meg. Ezek közé tartozik például az elkövető életkora, egészségügyi problémái, illetve annak figyelembe vétele, hogy az elkövető büntetett előéletű-e. A bíró meghatározott lehetőségek közül választhatja ki a büntetést.
A büntetésre vonatkozó további információt itt talál.
Jogában áll tájékoztatást kérni a bíróság perbeli jogerős ítéletéről és annak indokolásáról. Ezt az információt a Skót Bírósági Szolgálattól kérheti.
A sértetteknek minden büntetőügyben joguk van a fogvatartott személy szabadon bocsátásáról való tájékoztatáshoz. Emellett jogukban állhat az arra vonatkozó tájékoztatás megszerzése, hogy a fogvatartott személy feltételes szabadságra bocsátásának mérlegelése folyik, és a feltételes szabadságra vonatkozó írásbeli véleményt (észrevételeket) nyújthatnak be a Skót Büntetés-végrehajtási Szolgálathoz. Ezt sértetti értesítési programnak nevezik.
A 18 hónapnál rövidebb büntetésre ítélt elkövetők áldozatai kizárólag az elkövető szabadon bocsátására és szökésére vonatkozó tájékoztatásra jogosultak. Amennyiben ilyen információt kíván kapni, nem kell regisztrálnia a programba, egyszerűen felveheti a kapcsolatot a Skót Büntetés-végrehajtási Szolgálattal.
Benyújthatja véleményét a Skót Büntetés-végrehajtási Szolgálathoz annak érdekében, hogy azt figyelembe vegyék az elkövető feltételes szabadon bocsátásáról való döntés során. A program 2. része szerint regisztráló sértettek akkor végezhetik el a Skót Büntetés-végrehajtási Szolgálathoz írásbeli vélemény benyújtására vonatkozó regisztrációt, amikor az elkövető először válik jogosulttá az ideiglenes szabadon bocsátásra és háziőrizetre; illetve a Skót Büntetés-végrehajtási Szolgálat tekintetében akkor, amikor az elkövető feltételes szabadságra bocsátását mérlegelik. A Skóciai Áldozatsegítő Szolgálat segítséget nyújthat Önnek véleménye elkészítésében.